Zarečki krov, slap i jezero na Pazinčici nedaleko Zarečja, omiljeno je kupalište

Pazinaca. Ovdje su se pokoljenjima uglavnom mladi iz Pazina, Zarečja i okolice okupljali tijekom ljeta i uživali u kupanju i zabavi na vodi. Bilo je to nekada kupalište seljaka i siromašnijih, jer imućniji su se kupali nizvodno na Lidu, uz most prema Zarečju. Skokovi u vodu s desetak metara visoke stijene oduvijek su bili izazov, pa i svojevrsna inicijacija mladih Pazinaca. Tako je ovih toplih ljetnih dana na Zarečkom krovu uobičajeno živo.

Kupaju se svježoj i poprilično bistroj vodi, Pazinci, ali ima i turista.

Djeca sa stijene uvježbavaju skokove

Dosta ja domaćih iz drugih krajeva Hrvatske, ali ima stranaca. Na ravnjaku nailazimo na automobile bjelovarskih, karlovačkih i splitskih, ali i njemačkih, francuskih i nizozemskih registracijskih oznaka. Na stijeni uz strugu nekadašnjeg mlina skupina mladih Nijemaca uživa uz glazbu prateći mlade zemljake kako skaču u vodu. Nekolicina ih se sunča s druge strane Krova, a skupina dječaka sa stijene koja strši iz jezera uvježbava skokove. Neki se sunčaju, a poneki doista uživaju u svježini vode Pazičice u kojoj se zrcali zelenilo koje je

okružuje.

Zaštitu od jarkog sunaca nekolicina je posjetitelja potražila u spilji ispod slapa. U njoj pak

zatičemo i glazbenike s instrumentima. To su umjetnici sudionici festivala 7 dana stvaranja koji se upravo održava u Pazinu.

- Ovamo smo došli kako bi istražili akustičke mogućnosti ambijenta. Željeli smo nešto snimiti, ali previše je ljudi pa snimka ne bi bila zadovoljavajuća. Željeli smo snimiti glazbu u kojoj bi se čuo zvuk vodopada, ali sada, kad je ovdje puno kupača, na snimci bi se čula njihova buka, a to bi željeli izbjeći, kaže poznati istarski umjetnik keramičar i glazbenik Henry Marić. Dodajući kako je ovamo dolazio više puta, jer ovaj je prostor pravi dragulj prirode u samom srcu Istre.

Tu je i Splićanin Marin Tudor koji je lani prvi put posjetio Zarečki krov i odmah se u njega zaljubio. Ovo je jedinstven prostor kakav se, kaže, nigdje ne može naći.

Spilja pod slapom je doista prekrasna

- Ma cijeli je Pazin nekako nadrealan. Ta jama usred grada, predivan kaštel i ovakva nedirnuta priroda blizu grada i ceste, to je nešto što se nigdje ne može doživjeti. Ova

svježa voda za kupanje, ta stijena i spilja pod njom? Ma sve je to predivno. Naprosto sam se zaljubio u Pazin, kaže Tudor, također umjetnik koji sudjeluje na festivalu.

U posljednjih nekoliko godina zamjetan je i značajan broj inozemnih gostiju koji na Zarečkom krovu nalaze netaknutu prirodu, slobodno možemo reći divljinu kakva je

davno iščezla iz njihova zavičaja. Nijemac Matthias Bode koji sa suprugom ljetuje u Park Mardi, nedaleko Novigrada, kaže kako su slučajno pronašli ovo mjesto. Iznenađen je cijelim ovim prostotom i tom svježom vodom okruženom prekrasnim ambijentom. Primjećuje i kako su ljudi koji se ovdje kupaju i sunčaju po stijenama nekako

mirniji i obazriviji nego na morskim plažama.

- Ta spilja pod slapom je nešto doista prekrasno. Vidjeli smo neke ljude kako u njoj sviraju i lijepo su zvučali. Mislim da bi uz primjerno osvjetljenje ova spilja moga biti

odlično mjesto za muziciranje, kaže Bode. Hrvatsku je posjetio nekoliko puta, dodajući, kako je to lijepa zemlja za odmor. Prvi put je turističkim brodom krstario od Rijeke do Dubrovnika, a potom je želio upoznati i neke druge hrvatske krajeve i tako je došao u Istru. Budući da živi u jednom gradu nedaleko Frankfurta na Majni, kaže kako

im je Istra nije daleko i siguran je kako će se ovamo ponovo vratiti.

Treba li brendirati Zarečki krov

I dok posjetitelji Zarečkog krova hvale ovaj jedinstven prirodni fenomen, ima i onih koji ne žele njegovu turističku komercijalizaciju. Pazinci oko toga imaju oprečna razmišljanja. Ima onih koji smatraju kako Zarečki krov treba popularizirati i turistički valorizirati, a ima i onih drugih koji smatraju kako to mora ostati oaza mira za njihov vlastiti užitak. Tako je nedavno, vodeći se inicijativom skupine građana Turistička zajednica središnje

Istre uz cestu Pazin - Cerovlje postavila turistički putokaz "Zarečki krov". No, kratko je trajao, prije nekoliko dana netko ga je skinuo.

Što će se u budućnosti događati sa Zarečkim krovom teško je reći, ali vjerujemo kako

će na to pitanje uskoro odgovoriti Plana upravljanja zaštićenim područjem Pazinčice kojeg, na inicijativu Grada Pazina i Općine Crerovlje, upravo izrađuje Javna ustanova Natura Histrica. (Zapisao i snimio Mirjan RIMANIĆ)



